Magesyke fører til kansellering av Kiel-fergen. Passasjerer kritiserer at skipet fikk seile i helgen.
Color Line kansellerer dagens seiling etter utbrudd av magesyke. Passasjerer kritiserer at skipet fikk seile etter første smitteutbrudd. Rundt 1.800 passasjerer som skulle reise til Kiel fra Oslo kl. 1400 i dag rammes. – Vi er veldig lei oss og tar dette på største alvor. Vi kansellerer av forsiktighetshensyn for å være helt sikre på at vi får bukt med dette, sier Erik Brynhildsbakken, konserndirektør Kommunikasjon og Samfunnskontakt i Color Line. Filip Skogstrøm, samboer og sønn fra Tomter i Østfold er en av familiene som ble rammet. De reiste med en gruppe småbarnsfamilier på 18 personer fredag og kom tilbake til Oslo søndag formiddag. Han er kritisk til at rederiet lot skipet seile i helgen. – Jeg synes ikke det var forsvarlig å dra ned fredag med den besetningen når de visste at det var omgangssyke om bord, sier Skogstrøm, som selv ble smittet. – Det skapte dårlig stemning og var ikke noe spesielt festlig å holde på med. Samtlige som ble smittet måtte opp hver time hele natten gjennom, forteller han. Gikk rykter om utbrudd Ifølge Skogstrøm ulmet det rykter blant gjester og ansatte om at det var norovirusombord.  Kontaktpersonen i reisefølget fikk et varsel om smitteutbrudd før avgang fra Kiel. Her fikk de kontaktdetaljer «om noen hadde spørsmål», ifølge rederiet. Halvannen time etter avgang fikk følget en oppdatert SMS om at «Vi har opplevd tilfeller av magesykdom på forrige seiling med Color Fantasy og har iverksatt tiltak. Av forsiktighetshensyn ønsker vi likevel å informere deg og ditt følge om dette og ber dere være nøye med deres håndhygiene». – Vi fikk beskjed etter avgang om at vi måtte vise ekstra hensyn. Det ble satt ut spritdispensere, og vi ble tvunget inn i sluser for å bruke dem. Jeg tror ikke det hjelper så mye når man står 20 minutter i trang kø for å vaske seg, sier han. – Vi er veldig lei for oss alle som er berørt og selvsagt disse familiene. Fredag var et 30-talls gjester og en del fra besetningen syke. Besetningen ble isolert, sier Erik Brynhildsbakken. I samråd med smittevernoverlegen i Oslo og FHI gjennomførte rederier tiltak som gjorde «at vi kunne seile ut igjen med oppsatt rute fredag klokken 14.00» – Vi tok de tiltakene som virket fornuftige slik situasjonen var da. Når situasjonen utviklet seg, tok vi ytterligere grep for å få bukt med situasjonen, sier han.  – Ikke veldig alvorlig Mange av de som er rammet, kom ifølge Brynhildsbakken seg raskt igjen. – Det virker ikke som at sykdomsforløpet er veldig alvorlig. Men vi må ta alle forholdsregler. Nå får vi muligheten til å gjennomgå hele skipet uten passasjerer, sier han. Smitteutbruddet oppto fredag. Under seilingen med Color Fantasy fra Tyskland til Norge ble over 30 gjester pluss flere ansatte rammet av magesyke. – Vi iverksatte omgående smitteverntiltak i dialog med norske myndigheter. Prøver ble sendt inn til analyse, men disse er fortsatt ikke klare, sier Erik Brynhildsbakken. På seilingen som gikk ut fra Oslo lørdag og ankom Oslo igjen søndag klokken 10.00, ble ytterligere om lag 70 reisende syke. Rundt 30 av mannskapet på seilingene ble også rammet.  På denne bakgrunn valgte Color Line å kansellere dagens seiling til Kiel klokken 14.00 for å gjennomføre ytterligere smitteverntiltak.  Refunderer reisen Color Line kontakter søndag alle gjester med beskjed om hvordan de kan forholde seg. – Alle får tilbud om å få refundert reisen, sier Brynhildsbakken.
Color Line stopper seilas etter magesyke-utbrudd. Om lag 1.800 gjester berøres. Over 100 gjester og ansatte ble syke under turer fra Tyskland til Norge i helgen. Color Line tar kontakt med alle berørte. De får tilbud om å få pengene tilbake. Passasjerer er kritiske til at skipet fikk seile etter at første utbrudd ble kjent. 